google/wiki40b huggingface dataset:
המה מליני

חייה

תפקידה הראשון היה לצידו של ראג' קאפור. היא אשתו השנייה של השחקן דהרמנדרה ולשניים שתי בנות. 
סרטה הבולט ביותר עד היום הוא "סיטה וגיטה", שהיה עיבוד מודרני לספר מאת מארק טוויין "בן המלך והעני", וצולם בשנת 1972, זכה באותה שנה בסרט השנה. 
מליני שיחקה בסרטים רבים לצידו של דהרמנדרה, ביניהם "עליבאבא ו-40 השודדים", "ראג'ה אהובי", "שולאי", "סאמרט" ועוד. 
בנוסף לקריירת המשחק שלה, החלה מליני גם לביים סרטים. הסרט הראשון אותו ביימה נקרא "רקדנית קברה" בשמו הבינלאומי, ובו שיחקו שחקנים כמו מיתהון צ'קרבורטי, שאהרוח' ח'אן, ג'יטנדרה ודימפל קפדיה.
סרט נוסף בו השתתפה היה "מישהו שומר עלי". בסרט זה, שצולם בשנת 2003 מתחיני שיחקה לצד אמיטאב באצ'אן, שחקן לצידו שיחקה בסרטים רבים כמו "גורל", "לב חצוי", "שבעה אחים לשבע כלות", "חוק עיוור", "הכופר" ועוד. בנוסף, היא ובאצ'אן שיחקו תפקידי אורח בסרט "ויר וזארה" לצד שאהרוח' ח'אן ופריטי זינטה.
פינקוטק הישן

היסטוריה

אוסף האמנות של משפחת ויטלסבאך החל בתקופתו של וילהלם הרביעי, דוכס בוואריה אשר הורה כבר במאה ה-16 לציירים המפורסמים בני תקופתו ליצור מספר ציורים היסטוריים. מקסימיליאן הראשון ("הגדול") דוכס בוואריה המשיך במדיניות רכישת הציורים ובעיקר מפרי עבודתו של אלברכט דירר. נכדו, מקסימיליאן השני עמנואל, רכש בתקופת שלטונו באזור ארצות השפלה, אוסף גדול של ציורים פרי מכחולם של האומנים בני האסכולה ההולנדית והפלמית. בשלהי המאה ה-18 הוצג כבר חלק נכבד מן האוסף בארמון הישן והיה נגיש גם לציבור הרחב.
לאחר איחוד בוואריה עם מחוז ריין-פפאלץ בשנת 1777 הועברו אוספי הציורים של מאנהיים, דיסלדורף וצווייבריקן למינכן, במטרה להגן עליהם מפני הקרבות שהתחוללו באזור במהלך המהפכה הצרפתית. כחלק מתהליך ירידת כוחה של הכנסייה שהתרחש בשנים שלאחר מכן, הועברו יצירות אמנות רבות שהוחזקו ברשותם של מנזרים וכנסיות לבעלותה של המדינה, וצורפו לאוסף המשפחתי והרחיבו אותו. המלך לודוויג הראשון מבוואריה המשיך להגדיל את האוסף באמצעות רכישות מיצירותיהם של אמנים גרמנים והולנדים, וצירף אליו גם ציורים פרי עבודתם של אמני הרנסאנס האיטלקי.

המבנה

בשנת 1826 הורה לודוויג הראשון מבוואריה לאדריכל לאו פון קלנצה לתכנן בניין חדש עבור אוסף האומנות של משפחת ויטלסבאך. עיצובו של פון קלנצה למוזיאון, התייחד בחללי תצוגה ענקיים וגבוהים, ולאחר חנוכתו בשנת 1836 שימש השראה למבני מוזיאונים רבים אחרים ברחבי אירופה. במהלך מלחמת העולם השנייה ניזוק מבנה המוזיאון אך שוקם ונפתח מחדש לתצוגות בסוף שנות ה-50.

כיום

מוזיאון פינקוטק הישן מתנהל תחת פיקוח של רשות ציבורית ממשלתית. האוסף כולל כמה אלפי ציורים מן המאה ה-13 ועד המאה ה-18. רוב האוסף מורכב מעבודות של ראשוני הציירים הגרמנים, ההולנדים, הפלמים, והאיטלקים ונחשב לאחד מחשובי האוספים בעולם. במוזיאון עצמו מוצרים יותר מ-800 ציורים, וציורים נוספים מושאלים לתצוגות במוזיאונים אחרים בבוואריה.
סלים קשיוש

ביוגרפיה

קשיוש נולד למשפחה ממוצא אלג'יראי בוו-אן-ולן, פרבר של ליון. הוא החל לשחק בגיל 15, כשהבמאי גאל מורל ליהק אותו לתפקיד משני בסרטו "À Toute Vitesse", שיצא לאקרנים ב-1996. גם הסרט הבא בו השתתף, "Premières Neiges"‏ (1999) היה בבימויו של מורל. באותה שנה השתתף גם בסרטו של פרנסואה אוזון, "הנאהבים הקרימינליים". לאחר מכן החל בלימודי משחק בליון, שהסתיימו ב-2002.
ב-2004 השתתף בסרט שלישי בבימויו של מורל, "Le Clan", וכן בסרט "השכלה גבוהה", בבימויו של רובר סאלי. בשני הסרטים גילם דמות הומוסקסואל. ב-2005 גילם את התפקיד הראשי בסרט הקצר "ג'יגולו", שהיה מועמד לפרס דב הזהב. ב-2007 השתתף בשלושה סרטים נוספים, אחד מהם, "Après Lui", בבימויו של מורל.
במקביל לתפקידיו בקולנוע, השתתף קשיוש במספר סדרות טלוויזיה, וכן הופיע על בימות התיאטרון. בין היתר, השתתף במחזה העוסק בחייו של הבמאי האיטלקי פייר פאולו פאזוליני, בו גילם את דמותו של פינו פליזי, החשוד העיקרי ברציחתו של פאזוליני.
פרט למשחק, קשיוש הוא גם חובב איגרוף. הוא היה אלוף צרפת בקיקבוקס ב-1998, וסגן-אלוף צרפת באיגרוף תאילנדי ב-1999 וב-2002. כישוריו אלו שימשו אותו גם בחלק מהסרטים בהם השתתף, כגון "Le Clan" ו"הנאהבים הקרימינליים". מראהו עורר את עניינם של אמנים, והוא שימש כדוגמן לכמה מהם, בהם הצלמים רפאל ניל ופייר וז'יל, והציירים מישל ז'יליברטי ויוסף נביל.
קבוצת טאטא

קבוצת טאטא (באנגלית: Tata Group) הוא תאגיד רב-לאומי שמטהו נמצא במומבאי בהודו. הקבוצה היא התאגיד הגדול ביותר בהודו על פי נכסיה ומחזורה.

היסטוריה

קבוצת טאטא  הוקמה במאה ה־19 על ידי ג'מסטג'י טאטא כחברה למסחר בטקסטיל, ומאז נכנסה לעוד ועוד עסקים, ממלונאות וחקלאות עד תעשייה וייעוץ. היא הקימה את מפעל הפלדה הראשון בהודו, את תחנת הכוח הראשונה וחברת התעופה הראשונה. התאגיד פעיל, בין היתר, בתחומי תעשיות הפלדה, הרכב, טכנולוגיית מידע (בעיקר באמצעות חברת TCS), תקשורת, אנרגיה, תה ומלונאות. קבוצת טאטא פעילה ביותר מ-85 מדינות בעולם הפרושות על שש יבשות, והיא מייצאת את מוצריה ושירותיה ל-80 מדינות נוספות. קבוצת טאטא מורכבת מ-98 חברות בשבעה מגזרי עסקים, מתוכן 27 הן חברות ציבוריות. 65.8% מן הבעלות בקבוצת טאטא מוחזקת בידי קרנות לתועלת הציבור.
נוכחותה של טאטא בהודו בולטת מאד. רוב המשאיות והאוטובוסים וחלק ניכר מהרכבים המסחריים הם מתוצרת טאטא, ספק האינטרנט הגדול וספק הסלולר הגדול הן חברות בת של טאטא הכוללות בשמן את המילה טאטא. אחד מהיצרנים הגדולים ביותר של מים מטוהרים (הימלאיה) הוא חברת בת של טאטא. Tata Sky הוא ספק טלוויזיה רב ערוצית בלוויין וכן הלאה. 
התאגיד נקרא על שם מייסדו, ג'ימסטי טאטא, אשר בני משפחתו עומדים מאז יסוד התאגיד בראש החברה ומזה חמישה דורות. יושב ראש התאגיד הנוכחי הוא ראטן טאטא, אשר החליף בתפקידו בשנת 1991 את ג'.ר.ד. טאטא.
מבחן CAMP

מבחן CAMP, או מבחן CAMP ישיר (באנגלית: CAMP test, או Direct CAMP test) הוא מבחן מקובל בבקטריולוגיה שמיועד לשם אפיון חיידקים אשר מסנתזים חלבון הקרוי "פקטור CAMP", דוגמת Streptococcus agalactiae ו-Listeria monocytogenes. המבחן מתבסס על יכולתו של מיקרואורגניזם נבדק ליצור אפקט סינרגטי בו מוגברת המוליזה מסוג בטא (המוליזה מלאה של אריתרוציטים באגר דם). את המבחן מבצעים על גבי צלחת פטרי שמכילה אגר בתוספת 5% דם של כבש.
מבחן CAMP כשלעצמו אינו מספיק, בחלק מן המקרים, כדי לאפיין בצורה חד משמעית את המיקרואורגניזם הנבדק, אולם שילובו עם מבחנים ביוכימיים נוספים (מבחן אוקסידאז, מבחן אוראז, סיווג לנספילד ועוד) מעלה את יכולת הזיהוי של המיקרואורגניזם לרמת הסוג ולעיתים אף לרמת המין.

אופן ביצוע המבחן

להלן שתי השיטות הנפוצות לביצוע מבחן CAMP, לאפיון חיידקי Streptococcus agalcatiae ו-Listeria monocytogenes, על כל שלביהן:

מבחן CAMP הפוך

מבחן CAMP הפוך (באנגלית: Reverse CAMP test) הוא מקרה פרטי של מבחן CAMP ישיר שמיועד לזיהוי חיידק אל-אווירני אובליגטורי מהמין Clostridium perfringens מיתר חיידקים אל-אווירניים אובליגטוריים. המבחן קרוי "מבחן CAMP הפוך" משום שבמקרה זה מחליף Streptococcus agalactiae את ה-Staphylococcus aureus לשם יצירת האפקט הסינרגטי המבוקש. במקרה זה נוצר האפקט בעקבות המפגש של פקטור CAMP עם האלפא-טוקסין של Clostridium perfringens.
בית טיירל

בית טיירל (באנגלית: House Tyrell) הוא אחד ממשפחות האצולה בסדרת הפנטזיה שיר של אש ושל קרח מאת ג'ורג' ר. ר. מרטין.

פרטים

בית טיירל שולט על רמת גנים (High Garden) שנמצאת בארצות השפע (The Reach) שבדרום-מערב יבשת וסטרוז. בית טיירל הוא בית עשיר וחזק, שני בעושרו רק לבית לאניסטר. המוטו שלהם הוא "כוחנו בצמיחה" (במקור באנגלית: "Growing Strong").

מרג'רי טיירל

מרג'רי טיירל היא נכדתה היפה והמתוקה של ליידי אולנה, המטריארכית שעומדת בראש הבית. מרג'רי ידועה ביופיה ובאופיה הכובש, ומקסימה בנחמדותה ובלבביותה את סובביה. היא מקפידה לטפח תדמית טובה ולבבית, ומתחבבת על פשוטי העם. 
באירועי עימות המלכים מרג'רי נשאה מטעמי תועלת לרנלי באראתיאון, שניהל רומאן עם אחיה של מרג'רי, לוראס טיירל ההומוסקסואל. אחרי רציחתו של רנלי בידי אחיו ואחרי שבית לאניסטר כרת ברית עם בית טיירל, מרג'רי מתארסת למלך ג'ופרי האכזר. במשתה שלפני החתונה ג'ופרי מורעל למוות (מאוחר יותר נחשף שמאחורי הרצח עומדים פיטר בייליש ואולנה טיירל, שלא רצתה שנכדתה תתחתן עם "המפלצת הזאת" בהתייחסה לאופיו הסדיסטי והלא-יציב של ג'ופרי) ומרג'רי מתחתנת עם אחיו הצעיר, טומן.

לוראס טיירל

לוראס טיירל הידוע בכינוי "אביר הפרחים" הוא נכדה הצעיר של ליידי אולנה. הוא לוחם מיומן ועדין, ונעים הליכות. הוא הומוסקסואל ידוע וניהל רומאן עם רנלי באראתיאון עד שהאחרון נרצח. אחרי שבית טיירל כרת ברית עם בית לאניסטר, טיווין לאניסטר מייעד את בתו, המלכה האם סרסיי לאניסטר, להינשא ללוראס ולהעמיד לו יורש. בשל כך סרסיי רוקמת תוכנית שבה כת "הדרורים החופשיים" תאסור את לוראס באשמת ניאוף והומוסקסואליות ובכך תיפטר ממנו בעבורה.

אולנה טיירל

אולנה טיירל היא המטריארכית ("האם הגדולה") הממולחת של בית טיירל, העומדת בראש הבית ומנהלת אותו. היא חריפה וערמומית, אך חביבה. היא מתייחסת בחביבות לסאנסה סטארק שסובלת מהתעללות מצד סרסיי וג'ופרי לאניסטר. היא עמדה מאחורי הרעלתו של המלך ג'ופרי מאחר שלא רצתה שנכדתה מרג'רי תתחתן עם מפלצת סדיסטית שכמותו.

מייס טיירל

מייס טיירל הוא בנה של אולנה ואביהם של מרג'רי ולוראס. הוא חבר במועצה הקטנה של המלך.
בית הכנסת בהאלה

היסטוריה

הבניין נבנה בתכנונם של האדריכלים גוסטב וולף (גר') ותאודור להמן מלבנים צהובות ואדומות בשנת 1894. במקור נבנה הבניין כאולם הלוויות של בית הקברות היהודי, שנבנה בשנת 1864 צפונית-מזרחית למרכז העיר האלה. מדובר באולם פשוט בסגנון מורי עם חלונות מקושתים גדולים, ובחזיתו מספר כיפות בצל . אולם הלוויות הפך לבית הכנסת בשנת 1948, והוא נועד להחליף את בית הכנסת הישן במרכז העיר, שנהרס במהלך ליל הבדולח בנובמבר 1938 ומאז לא שוקם. כאשר שינה הבניין את ייעודו והפך לבית כנסת, נוספו למבנה בימה, ארון קודש, כיסאות ישיבה ועזרת נשים מוגבהת. עבור ארון הקודש נאלצו המתפללים לסגור את הכניסה המזרחית אל האולם, מכיוון שארון הקודש הוצב במזרח בית הכנסת כנהוג.
מיכאל אנדה

קורות חיים

אנדה נולד בעיירה גרמיש-פרטנקירשן (Garmisch-Partenkirchen) שבמדינת בוואריה שבגרמניה. אביו, אדגר אנדה היה צייר סוריאליסטי, ואמו, לואיז ברתולומה אנדה הייתה פיזיותרפיסטית. בהיותו בן שש עברה משפחתו לרובע האומנים של שוואבינג שבמינכן וההתבגרות בקהילה אומנותית השפיעה לימים על כתיבתו. ב-1945, עוד לפני יום הולדתו ה-16 הוא גויס לורמכט, אך ערק והצטרף לקבוצה אנטי-נאצית. הוא שימש כשליח עבור הקבוצה עד סוף המלחמה. 
בשנת 1960 פרסם את ספרו הראשון, "ג'ים ונהג הקטר", שזכה להצלחה רבה ותורגם לשפות רבות. בעבורו זכה אנדה לפרס על שם הנס כריסטיאן אנדרסן היוקרתי. שנתיים לאחר מכן פורסם הספר השני בסדרה,"ג'ים וכנופיית ה-13". שני הספרים עובדו במהרה לרדיו ולטלוויזיה, והעותקים המודפסים נמכרו כל כך מהר שחברת ההוצאה לאור התקשתה לעמוד בקצב. 
ב-1979 יצא לאור ספרו הידוע ביותר, "הסיפור שאינו נגמר", שעוּבּד לסרט קולנוע נודע בשני המשכים וזכה לפרסים ושבחים רבים. 
ב-1992 אנדה אובחן כחולה בסרטן הקיבה. לאחר שנתיים של טיפולים, אנדה נכנע לבסוף למחלה, והוא נפטר בגיל 65 בשנת 1995, בבית חולים ליד שטוטגרט. 
אנדה היה לאחד מהסופרים הגרמנים המוכרים ביותר במאה העשרים, בייחוד הודות לספרי הילדים שלו שכללו בתוכם עולמות שלמים של פנטזיה ודמויות דמיוניות, אשר אפשרו לקוראים להזדהות עם גיבורי הסיפור. למרות שספריו שייכים לז'אנר ספרות הילדים, ניתן למצוא בהם ביקורת חברתית נוקבת (ר' "מומו", "הסיפור שאינו נגמר"). אנדה התעניין בפילוסופיית האנתרופוסופיה.
אדימילסון פרננדס

פ.צ. סיון

פרננדס גדל במחלקת הנוער של פ.צ. סיון. ב-1 ביוני 2013 ערך פרננדס את הופעת הבכורה שלו בליגת העל השווייצרית, כששיחק 53 דקות בניצחון 4-2 על פ.צ. ציריך במסגרת המחזור ה-34 בליגה. זו הייתה הופעתו היחידה בעונת 2012/2013. ב-1 במרץ 2015 הבקיע פרננדס את שער הבכורה שלו במועדון, שער בדקה ה-20 בתיקו 2-2 נגד לוצרן במסגרת המחזור ה-22 בליגה. בסך הכל ערך פרננדס 16 הופעות ליגה והבקיע שער אחד בעונת 2014/2015. הוא גם ערך שלוש הופעות בגביע השווייצרי לעונה זו, בו זכתה קבוצתו, והבקיע שני שערים, כולל שער בניצחון 3-0 על פ.צ. בזל בגמר. בעונת 2015/2016 הוסיף פרננדס 26 הופעות ליגה ושער אחד, וכן שיחק בכל משחקי של פ.צ. סיון במפעל הליגה האירופית לעונה זו, בו הודחה בשלב 32 הגדולות. בתחילת עונת 2016/2017 הוסיף פרננדס חמש הופעות ליגה.

וסטהאם יונייטד

ב-25 באוגוסט 2016 חתם פרננדס על חוזה לארבע שנים בווסטהאם יונייטד מהפרמייר ליג. ב-21 בספטמבר ערך פרננדס את הופעת הבכורה שלו במועדון, כששיחק 90 דקות בניצחון 1-0 על אקרינגטון סטנלי במסגרת הסיבוב השלישי של גביע הפוטבול ליג. ב-25 בספטמבר ערך פרננדס את הופעת הבכורה שלו בפרמייר ליג, כשנכנס כמחליף בדקה ה-82 בהפסד 3-0 לסאות'המפטון במסגרת המחזור השישי. ב-26 באוקטובר הבקיע פרננדס את שער הבכורה שלו במועדון, שער בדקה ה-48 בניצחון 2-0 על צ'לסי במסגרת שלב שמינית הגמר של גביע הפוטבול ליג.

פיורנטינה

ב-13 באוגוסט 2018 הושאל פרננדס לפיורנטינה לעונה אחת. ב-19 בספטמבר ערך את הופעתו הבכורה בקבוצה בתיקו 0-0 נגד סמפדוריה. ב-3 בפברואר כבש את שערו הראשון בקבוצה בתיקו 1-1 נגד אודינזה. בעונתו היחידה בקבוצה כבש 2 שערים ב-29 הופעות ליגה.

מיינץ

ב-3 ביוני 2019 חתם פרננדס לארבע שנים במיינץ 05.

קריירה בינלאומית

לפרננדס ארבע הופעות ושני שערים בנבחרת שווייץ עד גיל 21. בחודש נובמבר 2016 הוא זומן לראשונה לסגל נבחרת שווייץ הבוגרת לקראת משחק נגד נבחרת איי פארו במסגרת מוקדמות מונדיאל 2018. הוא ערך את הופעות הבכורה שלו בנבחרת באותו המשחק, בו ניצחה נבחרתו בתוצאה 2-0, כשהחליף את ולנטין שטוקר בדקה ה-69.
הרכבת בארץ ישראל במלחמת העולם הראשונה

מסילות הברזל היו אמצעי הניוד המודרני היחיד בארץ ישראל בעשור הראשון של המאה ה-20. כלי רכב מוטוריים כמעט לא היו בארץ, ובוודאי שלא כלי תעופה. ולכן זכו פיתוח רשת הרכבות בארץ ישראל במהלך מלחמת העולם הראשונה והשימוש בהן, לעדיפות הצדדים הלוחמים.
מילאן סטנקוביץ'

קריירה

סטנקוביץ' התפרסם בארצו כשהעפיל בשנת 2007 לשלב הגמר של תוכנית הטלוויזיה זווזדה גרנדה (Звезде Гранда; "הכוכבים הגדולים"), תחרות כשרונות צעירים שהתמקדה במוזיקה סרבית עממית. בשנת 2009 הוציא את אלבומו הראשון, "Solo", שנמכר בכ-50 אלף עותקים. בשנת 2010 נבחר לייצג את ארצו באירוויזיון שנערך באוסלו, עם השיר "אובו יה בלקן" ("Ово je Балкaн"; מילולית: "זהו הבלקן"). הוא העפיל לשלב הגמר וסיים במקום ה-13.
המתקפה האווירית המצרית ביומה הראשון של מלחמת יום הכיפורים

המתקפה האווירית המצרית ביומה הראשון של מלחמת יום הכיפורים היא מתקפה רחבת היקף של מטוסי קרב מצריים על יעדים רבים בישראל ביום ה-6 באוקטובר 1973, יומה הראשון של מלחמת יום הכיפורים. המתקפה הפתיעה את צה"ל שלא נערך מבעוד מועד לבלימתה וספג את תוצאותיה.

רקע

במלחמת ששת הימים כבשה ישראל ממצרים את חצי האי סיני. 
המצרים, שלא השלימו עם הנוכחות הישראלית בסיני ניסו להשיב חבל ארץ זה לידם ויזמו את מלחמת ההתשה בשנת 1969 אך המלחמה גבתה מחיר כלכלי וצבאי כבד ממצרים ובסופו של דבר ב-7 באוגוסט 1970 נענתה ישראל בחיוב להצעת ארצות הברית להפסקת אש, שנכנסה לתוקף למחרת.
לאחר מלחמת ההתשה המשיכה מצרים להכין את צבאה לעימות כולל עם ישראל במטרה להחזיר לעצמה את סיני או לפחות חלק ממנה.
צבא מצרים ביצע רכש נרחב של אמצעי לחימה, ותירגל מיתארי תקיפה בהתאם לתוכניות שונות. התוכנית האחרונה שהתגבשה נקראה מבצע באדר והיא זו שהוצאה אל הפועל ב-6 באוקטובר 1973 ופתחה למעשה את מלחמת יום הכיפורים.
על פי התוכנית תותקף ישראל באותה העת במתואם מצפון על ידי סוריה ומדרום על ידי מצרים בכוחות קרקעיים עדיפים משמעותית מכוחות צה"ל שפרושים בסיני וסיוע נרחב ביותר של ארטילריה ומתקפה אווירית. המתקפה האווירית כללה את הפצצת בסיסי חיל האוויר, הפצצת מפקדות מרכזיות בסיני, הנחתה מסיבית של כוחות קומנדו באמצעות מסוקי סער לעומק סיני לשם פגיעה בכוחות מתארגנים ובמפקדות.

תגובת חיל האוויר הישראלי

החל מהשעה 13:50 החלו לזרום למפקדת חיל האוויר ידיעות בדבר המתקפה המשולבת של חיל האוויר המצרי והסורי.
הדווח הראשון היה על המראות מטוסי קרב רבים משדה התעופה דמייר בסוריה. חמש דקות לאחר מכן, בשעה 13:55 התקבלו ידיעות על הזנקות נוספות מסוריה ומצרים לכוון ישראל. בשלב זה הורה מפקד חיל האוויר בני פלד להזניק מטוסים להגנת שמי המדינה.
לאחר דקות אחדות החלו לזרום ידיעות על הפצצות בבסיסי חיל האוויר בסיני. מאחר שהתקיפה המצרית הקיפה כמעט את כל מרכזי השליטה והבקרה של חיל האוויר בסיני היו שיבושי תקשורת ובערפל הקרב הוזנקו מטוסי ירוט ישראלים בבהילות מבלי שנמסרו להם מטרות. הפגיעה הישירה של טיל שיוט מדגם קלט ביב"א 528 השביתה את פעולתה וכך לא היה לחיל האוויר כיסוי מכ"ם בחלקים מסיני. חלק מהמטוסים הישראלים המריאו מבלי שצוותי הקרקע יספיקו להסיר מהם את החימוש שהוכן למבצע תגר והם נאלצו להטילו מעל לים ללא תכלית. בהיעדר הכוונה אפקטיבית רוב רובם של מטוסי הירוט לא הצליחו ליצור מגע עם המטוסים התוקפים שפעולת חלק מהם נמשכה ללא התנגדות ישראלית.
בנוסף למטוסי הירוט הוזנקו גם עשרות מטוסי סקייהוק שהם מטוסי תקיפת קרקע אך מאחר שלא ניתנו לחלק מהם משימות לתקיפה שהו הסקייהוקים באוויר ללא משימות וביצעו "מעגלי המתנה" ולבסוף חזרו לנחיתה. שיבושי הקשר וערפל הקרב פגעו במבצעיות סוללות טילי ההוק הישראליות שלחלקם הייתה נעילת מכ"ם על מסוקי הסער המצריים ועל מטרות אחרות אך מפעילי ההוק לא נענו לבקשת אישור פתיחה באש לעברם.
בשעה 14:40 הגיעו ידיעות ראשונות על מטסי מסוקי סער שמנחיתים כוחות חי"ר בעומק סיני. מטוסי ירוט הוזנקו לחפש אותם ולירט אותם. לאחר מכן נוספו ידיעות על סגירת שדה התעופה רפידים עקב הפצצה וידיעות נוספות שיצרו אווירת חרום.
על אף ערפל הקרב וההפתעה הצליח חיל האוויר לשבש חלקים של המתקפה המצרית ולהפיל מספר מטוסים ומסוקים בקרבות אוויר ובאש נ"מ. אך בשל ערפל הקרב עוצמתו של חיל האוויר לא באה לידי ביטוי ביום הראשון למלחמה.
פרננדו השני, מלך פורטוגל

ביוגרפיה

פרננדו נולד כנסיך גרמני בשם פרדיננד. הוא נולד ב-29 באוקטובר 1816 בווינה בירת האימפריה האוסטרית. אביו היה פרדיננד, נסיך סקסוניה-קובורג-גותה ואמו הייתה מריה אנטוניה קוהארי דה צ'אבראג. ילדותו עברה עליו בין נחלות משפחתו בסלובקיה, אוסטריה וגרמניה. הוא היה אחיינו של לאופולד הראשון, מלך הבלגים ובן דודם של לאופולד השני, מלך הבלגים ושל שארלוט קיסרית מקסיקו. דודנית מפורסמת נוספת שלו הייתה ויקטוריה, מלכת הממלכה המאוחדת.
ב-1 בינואר 1836 התחתן פרדיננד עם מריה השנייה, מלכת פורטוגל, ובשנת 1837 נולד בנם הראשון, מה שעל פי החוק הפורטוגזי זיכה את פרדיננד בתואר "מלך פורטוגל". לשם הוא כך הוא שינה את שמו מ"פרדיננד" ל"פרננדו". למרות שרשמית מריה הייתה המלכה, הרי שהזוג הוכיח את עצמו כצוות יעיל שפעל בשיתוף פעולה הדוק. פרננדו היה שליט יחיד בכל הפעמים שאשתו הייתה בהריון. ב-15 בנובמבר 1853 מתה מריה במהלך לידת הבן ה-11 שלהם, מה ששלל מפרננדו את התואר מלך פורטוגל. עם זאת, הוא המשיך לשלוט כעוצר עבור בנו פדרו החמישי, מלך פורטוגל במשך שנתיים נוספות.
בשנת 1869 הציע לו חואן פרים את כתר ספרד, אולם פרננדו דחה את ההצעה, והמליץ לפרים במקום זה על חתנו, לאופולד פון הוהנצולרן. האירוע גרם בסופו של דבר לפריצת מלחמת צרפת-פרוסיה, ולהקמת הרייך השני. פרננדו נחשב לאדם אינטליגנטי, רחב אופקים, חובב אומנות ובעל רעיונות מודרניים וליברליים. הוא מת בליסבון ב-15 בדצמבר 1885.
MSNBC

תוכניות

פרק זה לוקה בחסר. אנא תרמו לוויקיפדיה והשלימו אותו.
תומאס הירש

תומאס רנה הירש גולדשמיט (בספרדית: Tomás René Hirsch Goldschmidt; נולד ב-19 ביולי 1956) הוא פוליטיקאי יהודי צ'ילאני. בשנת 2005 היה מועמד לנשיאות צילה מטעם קואליציה של מפלגות שמאל, וזכה לתמיכה של 5.4 אחוז מהמצביעים.
הירש נולד ב-1956 בסנטיאגו דה צ'ילה להורים ממוצא יהודי-גרמני. אמו, לייזה, הגיע לצ'ילה לפני מלחמת העולם השנייה, ואביו, יורג, הגיע לאחר שברח ממחנה ריכוז. בשנת 1974 החל ללמוד הנדסת תעשייה וניהול באוניברסיטת צ'ילה, אולם כעבור ארבע שנים פרש מהלימודים. לאחר מכן עבד בחברת צילום של אחיו. 
בשנת 1983 היה ממקימי המפלגה ההומניסטית, שהייתה בשנת 1987 למפלגה החוקית הראשונה בצ'ילה תחת משטרו של אוגוסטו פינושה. הוא שימש כנשיא המפלגה בשנים 1994–1999.  בשנים 1990–1992 שימש כשגריר צ'ילה לניו זילנד.
הוא התמודד לנשיאות בשנת 1999 ובשנת 2005, ולמושב בבית התחתון של הקונגרס בשנת 1997, בכולם ללא הצלחה.
הירש נשוי ואב לשני ילדים.
יונה קרוננברג

פרופסור יונה קרוננברג (נולד ביולי 1943, אוש קירגיזסטן, לשעבר ברית המועצות) הוא רופא אף אוזן גרון וסופר ישראלי, פרופסור באוניברסיטה.
יונה קרוננברג נולד ביולי 1943 בקולחוז בקירגיזסטן להורים שברחו מפולין עם כיבושה על ידי הגרמנים. לאחר תום מלחמת העולם השנייה, המשפחה חזרה לפולין ולאחר מסע ארוך ברחבי אירופה והמתנה לסרטיפיקט במחנה של הג'וינט באוסטריה, הם עלו לישראל ב-1948. לאחר שהות קצרה במחנה עולים השתכנה המשפחה במנשייה בתל אביב. למד ב"חדר" ביפו, בבית הספר המעורב בשכונת נווה צדק ובתיכון עירוני א' בתל אביב.
קרוננברג למד רפואה בווינה בשנים 1974 - 1976 ועבד במשך שנתיים בבית חולים בעיר קורנויבורג שבפאתי העיר וינה. נישא בווינה ליוליה, בתו של לדיסלאו פארדי שהיה סגן שר הבריאות בהונגריה. התמחה ברפואת אף אוזן גרון בציריך ב-1984 - 1985 אצל פרופ' אוגו פיש (Hugo Fisch) שהיה בזמנו בכיר מנתחי האוזניים בעולם.
בשנת 1976 חזר לישראל והתמחה במקצוע אף אוזן גרון במרכז רפואי שיבא בתל השומר עד יציאתו לפנסיה ב-2009.
קרוננברג הוא רופא אא"ג, ובמשך 20 שנה ניהל את מחלקת אא"ג במרכז הרפואי שיבא. מרצה מבוקש באיגוד הישראלי למחלות אא"ג, באוניברסיטה והוא מוזמן תדירות להרצאות בכנסים ולמתן קורסי ניתוח במחלקות. קרוננברג הוא חלוץ ניתוחי שתל שבלול בישראל ובין המובילים בנושא זה בעולם]. ב-1989 בוצעו על ידו ניתוחי שתל שבלול הראשונים בישראל. קרוננברג הוא מומחה בטיפול בעצב הפנים, ליקוי שמיעה, דלקות אוזניים וסחרחורת והוא מוביל בישראל בגישות הניתוחיות השונות לטיפול במחלות אלו. הוא פיתח שיטות ניתוחיות חדשניות במקצוע אא"ג: שיטת SMA לביצוע ניתוח שתל השבלול המקצרת את משך הניתוח ומפחיתה את סיבוכיה. שיטת SMA אומצה על ידי רופאים רבים בעולם. שיטת ניתוח MAPRO לניתוח של כולסטאתומה של המסטואיד. שיטה זו מאפשרת סילוק מלא של הכולסטאתומה ללא גרימת נכות.
לקרוננברג כ-200 פרסומים אקדמיים בעיתונות המקצועית.
תנועת Time’s Up

Time’s Up (בעברית: "אזל הזמן") היא תנועה הפועלת להשגת ביטחון אישי ותנאי עבודה שוויוניים והוגנים לנשים במקום עבודתן. התנועה נוסדה ב-1 בינואר 2018 על ידי קבוצת שחקניות ומפיקות בהוליווד כתגובה לפרשת הארווי ויינסטין ו-Me Too.

הקמת התנועה

לאחר חשיפת הפרשיות בהן היה מעורב הארווי ויינסטין פורסם בכתב העת "טיים" מכתב מטעם ארגון הנשים בתעשיית החקלאות האמריקאית בו מתוארים מקרים רבים של אלימות מינית בתעשייה זו. כ-700 אלף נשים מועסקות בתעשיות החקלאיות בארצות הברית.
תנועת Time's Up נוסדה ב-1 בינואר 2018 על ידי קבוצת שחקניות ומפיקות בהוליווד כתגובה למכתב של ארגון הנשים בתעשיית החקלאות. בין מייסדות התנועה נמנות ג'סיקה קאפשו ואמה קייט קאפשו, שונדה ריימס וג'ניפר לורנס. בסמוך להקמתה פרסמה התנועה מודעה בניו יורק טיימס המביעה תמיכה בנשים בתעשיית החקלאות האמריקאית, והכריזה כי תפעל נגד אלימות מינית במגזרים רבים, בהם קהילות של שחורים בארצות הברית וקהילות להט"ב.
התנועה הקימה קרן להגנה משפטית התומכת בקורבנות תקיפה מינית, וארגנה פעולות מחאה רבות. נכון לדצמבר 2018 הקרן להגנה משפטית גייסה מעל ל-22 מיליון דולר ופועלים בה כ-800 עורכי דין בהתנדבות.

הזדהות עם התנועה באירועים פומביים

התנועה זכתה לראשונה לפרסום בטקס פרסי גלובוס הזהב ה-75, בו כמעט כל הקהל לבש שחור, לאות הזדהות עם התנועה. רבים מנאומי התודה בטקס התייחסו למקרי הטרדה מינית, ובמיוחד בלט נאומה של אופרה וינפרי.
בטקס פרסי הגראמי ה-60 משתתפות רבות לבשו שחור או ענדו ורד לבן כאות הזדהות עם התנועה. בין המזדהות נמנו ליידי גאגא, לנה דל ריי, קשה, סינדי לאופר ולורד.
גם בטקס פרס באפט"א לקולנוע בלונדון בפברואר 2018 המשתתפים לבשו שחור וענדו סיכות עם סמל התנועה.
במהלך שנת 2018 פורסמו טענותיה של דילן פארו, בתו החורגת של וודי אלן, כי התעלל בה מינית. לאחר פרסום התלונות של פארו הודיעו טימותי שאלאמה ורבקה הול, כוכבי סרטו של אלן "יום גשום בניו יורק", כי יתרמו את שכרם מההפקה לתנועת "Time's Up".

ביקורת על התנועה

הביקורות העיקריות על התנועה טוענות כי הוליווד והדמויות המרכזיות בה שאימצו את התנועה עשו זאת באופן פומבי תוך יצירת יחסי ציבור והבטחה שהשינוי הנדרש אמנם יבוצע, אך במציאות הבעייתיות היא מערכתית ומקיפה את כל חלקי התעשייה וספק אם אכן השינויים הנדרשים ייושמו בארגונים השונים שלה. בנוסף, אמנם כל אותן נשים מפורסמות, כולל כאלה שהיו קורבנות הפגיעות המיניות עצמן, שהתגייסו ותרמו לתנועה ראויות לציון על אומץ ליבן ונדיבותן, אך בפועל התוצאה היא שמי שאמורות "לנקות" את התעשייה הן אלה שנפגעו ממנה, וזאת במקביל לדרישה המופנית אליהן "להיראות טוב" ולהופיע בציבור תוך כדי כך.     
ביקורת נוספת טוענת כי התנועה ונציגותיה הן עשירות ומפורסמות וכי התנועה מנותקת מהצרכים והבעיות של נשים מקהילות אחרות, וגם כאשר התנועה מייצרת שיתופי פעולה עם ארגונים מתחומים אחרים, זה נעשה לצורך יחסי ציבור בלבד.
רמת פטוואר

גאוגרפיה

שיא גובהה של הרמה הוא 2,400 מטרים מעל פני הים (בהר מאלן).
לרמה צורת אליפסה, שקוטרה 21 קילומטרים.
קרחון ווסבכר בדרום מערב לרמה, מעבר קאסילאג שממערב לרמה וקרחון קורניקר שמצפון מערב לרמה מפרידים בין הרמה לייתר רכס סנטינל.
פנים הרמה מנוקזת על ידי הקרחונים האדמאן, קארי, ראזבוינה, גאבארה ודיבידיאדובו.

גילוי הרמה

הרמה מופתה לראשונה על ידי הסקר הגאולוגי של ארצות הברית, בשנת 1961. הרמה מופתה בשנית בשנת 1988.

מקור השם

הרמה נקראת על שם היישוב פטוואר שבדרום בולגריה.
TEDAX

ה-TEDAX (בספרדית: Técnicos Especialistas en Desactivación de Artefactos Explosivos - טכנאים מומחים בנטרול מטעני חבלה) הן יחידות במשמר האזרחי ובצבא של ספרד, אשר מתמחות בטיפול בחומרי נפץ. מטרתן העיקרית היא להציל חיים ולמנוע הרס.
ה-TEDAX של כוחות הביטחון של ספרד הפכו לחיוניים בלוחמה נגד הטרור. עומדת לרשותם טכנולוגיה משוכללת, כגון רובוטים מותאמים לנטרול פצצות.
ה-TEDAX נוסדו בספרד בשנת 1975 בעקבות ריבוי של פעולות חבלניות של אט"א וארגוני טרור נוספים שפעלו בספרד באותה תקופה. באירועי הטרור של 11 במרץ 2004 במדריד ה-TEDAX הצליחו לנטרל מטען חבלה שלא התפוצץ, בלי לערוך פיצוץ מבוקר, דבר שהוביל את החקירה למבצעי הפיגועים הרצחניים.
משנת היווסדן של היחידות ועד שנת 2006 נהרגו 12 אנשי TEDAX. הראשון היה רפאל ולדנברוס אשר נהרג כשניסה לנטרל מטען חבלה של MPAIAC.